
ДО

ОБЩИНСКИ СЪВЕТ

С Л И В Е Н

П Р Е Д Л О Ж Е Н И Е
от ЙОРДАН ЛЕЧКОВ – КМЕТ НА ОБЩИНА  СЛИВЕН

Относно: Изменение и допълнение на Наредбата за определяне размера на местните данъци


Изменението на Наредбата за определяне размера на местните данъци е продиктувано от промяната на Закона за местните данъци и такси /ДВ бр. 98 от 2010 г. / и извършените анализи от Общинска администрация Сливен.


Във връзка с гореизложеното и на основание чл. 21, ал. 1, т. 23 и ал. 2 от ЗМСМА, във връзка с чл. 1, ал. 2 от ЗМДТ, предлагам Общинския съвет да вземе следното

Р Е Ш Е Н И Е:

Изменя и допълва Наредбата за определяне размера на местните данъци, както следва:
§ 1. В чл. 2, ал. 1 се правят следните изменения и допълнения:
1. Създава се нова т. 7:

„7. туристически данък;”. 
2. Досегашната т. 7 става т. 8.
§ 2. В чл. 5 ал. 2 се отменя.
§ 3. В чл. 12 ал. 12 се изменя така:

„ (12) Данъкът за моторни шейни и превозни средства от категория L7e по Закона за движението по пътищата е в размер на 100 лв.”.
§ 4. Чл. 18 се изменя така:

„чл. 18 Данъчно задължените лица, които подлежат на облагане с патентен данък, могат да ползват данъчни облекчения в следната поредност:

1. физическите лица, включително едноличните търговци, с 50 и с над 50 на сто намалена работоспособност, определена с влязло в сила решение на компетентен орган, ползват намаление на патентния данък в размер 50 на сто, ако извършват дейността лично и не наемат работници за тази дейност през цялата данъчна година;

2. физическите лица, включително едноличните търговци, които извършват с личен труд през цялата данъчна година два или три вида патентна дейност от посочените в т. 1 - 36 от приложение № 4, заплащат патентния данък само за тази дейност, за която определеният данък e с най-висок размер; за извършване на повече от три дейности облекчението не се прилага;

3. физическите лица, включително едноличните търговци, които са пенсионери и извършват патентна дейност, посочена в т. 5, 6, 8 - 15, 18 - 20, 25, 27 - 29 и 31 на приложение № 4, заплащат 50 на сто от определения патентен данък за съответната дейност, ако извършват дейността лично и не наемат работници през цялата данъчна година;

4. лицата, които използват работно място за обучение на чираци по смисъла на Закона за занаятите и извършват патентна дейност от посочените в т. 10, 12 и 13 на приложение № 4, заплащат 50 на сто от определения патентен данък за съответното работно място; намалението се ползва, при условие че към декларацията по чл. 61н е приложено копие от удостоверението за вписване в регистъра на чираците, издадено от съответната регионална занаятчийска камара.”.

§ 5. В глава втора се създава раздел VІ:

„Раздел VІ

Туристически данък

Чл. 19. (1) С туристически данък се облагат нощувките.

(2) Данъчно задължени лица са лицата, предлагащи нощувки.

(3) Лицата по ал. 2 внасят данъка в приход на бюджета на общината по местонахождение на средствата за подслон и местата за настаняване по смисъла на Закона за туризма. 

(4) Данъкът задължително се посочва отделно в документа, издаден от данъчно задълженото лице към лицето, ползващо нощувка.

(5) Лицата по ал. 2 подават декларация по образец до 30 януари на всяка година за облагане с туристически данък за предходната календарна година.

Чл. 20.  (1) Размерът на дължимия туристически данък. за средствата за подслон и местата за настаняване се определя, както следва:

1. категория 1 звезда - 0,60 лв. за нощувка;

2. категория 2 звезди - 0,80 лв. за нощувка;

3. категория 3 звезди - 1,00 лв. за нощувка;

4. категория 4 звезди - 1,00 лв. за нощувка;

5. категория 5 звезди - 1,00 лв. за нощувка.

(2) Размерът на дължимия данък за календарния месец се определя, като броят на предоставените нощувки за месеца се умножи по размера на данъка по ал. 1.

(3) Дължимият данък по ал. 2 се внася от данъчно задължените лица до 15-о число на месеца, следващ месеца, през който са предоставени нощувките.

(4) Когато сборът на данъка по ал. 2 за календарната година е по-малък от 30 на сто от данъка, определен при пълен капацитет за средството за подслон или мястото за настаняване, разликата се внася от данъчно задълженото лице в приход на бюджета на общината по местонахождение на средството за подслон или мястото за настаняване до 1 март на следващата календарна година, независимо дали обектът се използва.

(5) Разликата по ал. 4 се определя по следната формула:

Р = (РДхПКхДх30/100) - ДД,

където:

Р е разликата за внасяне;

РД - размерът на данъка по ал. 1;

ПК - пълният капацитет на броя на леглата в средството за подслон или мястото за настаняване за календарната година;

Д - брой дни в годината;

ДД - сборът на дължимия данък по ал. 2 за календарната година.”.
§ 6. Създава се нов § 7 в Преходните и заключителни разпоредби:

 „§ 7  Декларацията по чл. 19, ал. 5 не се подава за предоставените нощувки през 2010 г.”.
§ 7. Създава се нов § 8 в Преходните и заключителни разпоредби:

„§ 8. Лицата, предоставящи услугата настаняване в средствата за подслон и местата за настаняване, в срок до 1 март предоставят писмена декларация с информация за броя на леглата в средството за подслон или мястото за настаняване пред категоризиращия орган по чл. 52 от Закона за туризма.”. 

